P9_TA(2022)0139

Постигане на икономическа независимост на жените чрез предприемачество и самостоятелна заетост

Резолюция на Европейския парламент от 3 май 2022 г. относно постигането на икономическа независимост на жените чрез предприемачество и самостоятелна заетост (2021/2080(INI))

(2022/C 465/05)

Европейският парламент,

— като взе предвид член 2 и член 3, параграф 3 от Договора за Европейския съюз и член 8 от Договора за функционирането на Европейския съюз,

— като взе предвид член 21, параграф 1, член 23 и член 33, параграф 2 от Хартата на основните права на Европейския съюз,

— като взе предвид съобщението на Комисията от 5 март 2020 г., озаглавено „Съюз на равенство: Стратегия за равенство между половете (2020 — 2025 г.)“ (COM(2020)0152),

— като взе предвид съобщението на Комисията от 10 март 2020 г., озаглавено „Стратегия за мястото на МСП в устойчива и цифрова Европа“ (COM(2020)0103),

— като взе предвид съобщението на Комисията от 1 юли 2020 г., озаглавено „Европейска програма за умения за постигане на устойчива конкурентоспособност, социална справедливост и издръжливост“ (COM(2020)0274),

— като взе предвид съобщението на Комисията от 3 март 2021 г., озаглавено „Съюз на равенство: Стратегия за правата на хората с увреждания за периода 2021 — 2030 г.“ (COM(2021)0101),

— като взе предвид проучването на Генерална дирекция „Съобщителни мрежи, съдържание и технологии“ на Комисията от 2020 г., озаглавено „Women in the Digital Age“ (Жените в ерата на цифровите технологии),

— като взе предвид своята резолюция от 19 януари 2016 г. относно външните фактори, представляващи пречка за предприемачеството сред жените в Европа (1),

— като взе предвид своята резолюция от 28 април 2016 г. относно равенството между половете и предоставянето на възможности за заемане на ръководни длъжности на жените в ерата на цифровите технологии (2),

— като взе предвид своята резолюция от 3 октомври 2017 г. относно икономическото овластяване на жените в частния и публичния сектор в ЕС (3),

— като взе предвид своята резолюция от 17 април 2018 г. относно овластяване на жените и момичетата чрез цифровия сектор (4),

— като взе предвид своята резолюция от 21 януари 2021 г. относно преодоляването на неравенството между половете в областта на цифровите технологии: участие на жените в цифровата икономика (5),

— като взе предвид своята резолюция от 21 януари 2021 г. относно перспективата за равенство между половете по време на кризата с COVID-19 и в периода след кризата (6),

— като взе предвид своята резолюция от 21 януари 2021 г. относно стратегията на ЕС за равенство между половете (7),

— като взе предвид своята резолюция от 10 юни 2021 г. относно насърчаване на равенството между половете в рамките на образованието и професионалното развитие в областта на науките, технологиите, инженерството и математиката (НТИМ (8)),

— като взе предвид проучването, озаглавено „The Professional Status of Rural Women in the EU“ (Професионалният статут на жените в селските райони в ЕС), публикувано от Тематичния отдел по граждански права и конституционни въпроси в Генералната дирекция за вътрешни политики през май 2019 г.,

— като взе предвид проучването, озаглавено „Enhancing Women’s Economic Empowerment through Entrepreneurship and Business Leadership in OECD Countries“ (Повишаване на икономическото овластяване на жените чрез предприемачество и лидерство в предприятията в държавите от ОИСР), публикувано от дирекция „Заетост, труд и социални въпроси“ на Организацията за икономическо сътрудничество и развитие (ОИСР) през 2014 г.,

— като взе предвид проучването, озаглавено „International Survey of Adult Financial Literacy“ (Международно проучване на финансовата грамотност на възрастните), публикувано от ОИСР през 2020 г.,

— като взе предвид доклада, озаглавен „The Missing Entrepreneurs 2019: Policies for Inclusive Entrepreneurship“ (Липсващите предприемачи 2019 г.: Политики за приобщаващо предприемачество), публикуван от ОИСР през декември 2019 г.,

— като взе предвид индекса за равенството между половете на Европейския институт за равенство между половете (EIGE),

— като взе предвид член 6 от Конвенцията на ООН за правата на хората с увреждания,

— като взе предвид Целите на ООН за устойчиво развитие (ЦУР),

— като взе предвид информационното табло „Жените в областта на цифровите технологии“,

— като взе предвид проучването, озаглавено „Women’s entrepreneurship and self-employment, including aspects of gendered Corporate Social Responsibility“ (Предприемачеството и самостоятелната заетост на жените, включително аспектите на свързаната с пола корпоративна социална отговорност), публикувано от Тематичния отдел по граждански права и конституционни въпроси в Генералната дирекция за вътрешни политики през май 2020 г.,

— като взе предвид проучването, озаглавено „Funding women entrepreneurs — How to empower growth“ (Финансиране на жените предприемачи — как да се даде тласък на растежа), публикувано от консултантския отдел за иновационни финанси на Европейската инвестиционна банка през юни 2020 г.,

— като взе предвид член 54 от своя Правилник за дейността,

— като взе предвид доклада на комисията по правата на жените и равенството между половете (А9-0096/2022),

А. като има предвид, че равенството между половете е основна ценност и ключова цел на ЕС, както и основно предварително условие за пълноценното упражняване на правата на човека от страна на жените и момичетата и е от съществено значение за тяхното овластяване, за развитието на техния пълен потенциал и за постигането на устойчиво и приобщаващо общество; като има предвид, че основаната на пола дискриминация, базираща се на стереотипи и неравенства, съчетана с междусекторна дискриминация поради, наред с другото, техния пол, раса, етнически или социален произход или увреждане, сексуална ориентация, полова идентичност или изразяване на половата принадлежност, има отрицателни социални и икономически последици и оказва въздействие върху начина, по който жените изживяват предизвикателства, включително в стремежа си към постигане на предприемачество и самостоятелна заетост;

Б. като има предвид, че предприемачеството у жените стимулира еманципацията и овластяването на жените; като има предвид, че през периода 2014 — 2018 г. медианният годишен доход за предприемачите на пълно работно време е бил еднакъв за мъжете и жените (9); като има предвид, че икономическата независимост и овластяването на жените са от основно значение за реализирането на правата им и равенството между половете и включват способността за равнопоставено участие на пазарите на труда, достъпа до и контрола върху производствените ресурси, контрола върху собственото им време, живот и тяло, себеосъществяването и пълноценното участие в процеса на вземане на икономически решения на всички равнища; като има предвид, че насърчаването на икономическата независимост изисква насърчаване на предприемачеството и самостоятелната заетост на жените и следва да е придружено от подходящи мерки, за да се гарантира равно участие на жените на пазарите на труда, равно заплащане за равен труд или за труд с равна стойност, достъп до достоен труд и споделяне и признаване на домакинските отговорности и отговорностите за полагане на грижи;

В. като има предвид, че жените са най-ценният и най-големият неизползван източник на предприемачески и лидерски потенциал в Европа; като има предвид, че в периода 2014 — 2018 г. вероятността жените в рамките на ОИСР да започнат свой собствен бизнес е била два пъти по-висока от тази в ЕС (10); като има предвид, че жените предприемачи и самостоятелно заетите жени са недостатъчно използван източник на устойчив икономически растеж, създаване на работни места и потенциал за иновации, и като има предвид, че насърчаването на този източник на растеж е важен инструмент за насърчаване на икономическото овластяване и независимостта на жените; като има предвид, че икономическото овластяване на жените повишава производителността и увеличава икономическата диверсификация и равенството на доходите; като има предвид, че самостоятелната заетост трябва да бъде призната като форма на работа, която спомага за създаването на работни места и намаляването на безработицата; като има предвид, че проучванията показват, че жените често имат различен стил на управление и лидерство в сравнение с мъжете и че многообразието между половете в екипите е от полза за обществото и икономиката (11); като има предвид, че подкрепата за жените предприемачи и самостоятелно заетите жени също така ще засили конкурентоспособността на ЕС и следователно всички предприемачески дейности, които създават работни места и доходи, като поради това добавената стойност за предприятията и обществото следва да бъде изтъквана от ЕС и неговите държави членки;

Г. като има предвид, че жените в селските райони и необлагодетелстваните региони е по-вероятно да се занимават с предприемачество и самостоятелна заетост, отколкото жените в градските и икономически процъфтяващите региони (12); като има предвид, че възможностите за заетост на жените в селските райони в ЕС са по-лоши от тези за мъжете в селските райони и жените в градските райони; като има предвид, че делът на самостоятелно заетите жени в селските райони е малко по-висок от този общо за всички райони; като има предвид, че 30 % от земеделските стопанства в ЕС се управляват от жени като самостоятелно заети лица (13);

Д. като има предвид, че относителният недостиг на жени предприемачи следва да се счита за неизползван източник за иновации и развитие, особено в контекста на екологичната и цифровата трансформация на Европа и нейното икономическо възстановяване след кризата с COVID-19; като има предвид, че кризата, предизвикана от COVID-19, засегна непропорционално жените, особено тези, които работят в несигурна заетост, феминизираните сектори и неформалната икономика, като оказа значително икономическо въздействие върху тях и тяхната заетост поради увеличаването на грижите и домашните отговорности, ограничения достъп до сексуално и репродуктивно здраве и права (СРЗП), както и поради основаното на пола насилие и тормоз; като има предвид,че европейската икономика има потенциала да постигне ръст на БВП от 16 милиарда евро чрез насърчаването на повече жени да навлязат на пазара на работните места в областта на цифровите технологии; като има предвид, че подобряването на равенството между половете и овластяването на предприемачеството сред жените са от ключово значение за ускоряване и укрепване на възстановяването на Европа;

Е. като има предвид, че Европейският съюз изостава от САЩ и Китай по отношение на разработването на технологии, например в областта на изкуствения интелект и технологиите на блоковата верига; като има предвид, че през април 2021 г. най-високо оценените стартиращи предприятия в света бяха предимно дружества от Китай и САЩ; като има предвид, че Европейският съюз следва да признае и подкрепи капацитета на европейските жени за иновации за разработване на технологии;

Ж. като има предвид, че жените представляват едва 34,4 % от самостоятелно заетите лица в ЕС и 30 % от стартиращите предприемачи, което потвърждава, че най-големите разлики между половете в предприемаческата дейност се наблюдават в Европа и Северна Америка (14); като има предвид, че едва 34 % от ръководните длъжности в ЕС се заемат от жени (15); като има предвид, че предишният опит на ръководни длъжности предоставя на хората необходимите умения и увереност, за да създадат свои собствени предприятия (16); като има предвид, че липсата на социална закрила, като например платен отпуск по болест, отпуск по майчинство, отпуск по бащинство и родителски отпуск, може да бъде проблематична за самостоятелно заетите жени в няколко държави членки; като има предвид, че е по-вероятно да изпаднат в бедност самостоятелно заетите жени;

З. като има предвид, че започването и управлението на стопанска дейност в ЕС е сложно поради различните бюрократични и административни изисквания и процедури, което е пречка за насърчаването на повече жени да станат предприемачи; като има предвид, че в сравнение с мъжете, жените са изправени пред различни пречки, особено от икономическо, законодателно и социално естество, които им пречат да извършват предприемаческа дейност; като има предвид, че тези пречки са изградени около половите стереотипи, които допринасят за полова сегрегация в образованието, липса на специфично обучение, по-ниско равнище на предприемаческо доверие, по-ограничен достъп до информация, финансова и правителствена подкрепа и по-малко инструменти за социални и бизнес мрежи, предубеждения по отношение на пола и трудности при съчетаването на професионалния и семейния живот поради липсата на инфраструктура за полагане на грижи, особено грижи за деца, и поради стереотипа, че жените полагат най-много грижи и домашен труд; като има предвид, че за жените е по-вероятно, отколкото за мъжете, да твърдят, че гъвкавото работно време и тяхната мотивация да се занимават с предприемачество и самостоятелна заетост (17); като има предвид, че предприемачеството и самостоятелната заетост на жените също могат да бъдат ценен инструмент за съвместяване на професионалния и личния живот; като има предвид, че от 2014 г. до 2018 г. едва 34,5 % от жените в ЕС и 37,7 % от жените в ОИСР чувстват, че притежават необходимите умения и знания, за да започнат свой собствен бизнес; като има предвид, че вероятността жените да съобщят, че изпитват страх от неуспех, е почти 10 % по-голяма, отколкото при мъжете (18); като има предвид, че съществува разлика във финансовата грамотност между мъжете и жените; като има предвид, че тази разлика действа като пречка за жените при достъпа им до финансиране и като цяло ги възпрепятства да участват уверено в икономическите и финансовите дейности (19);

И. като има предвид, че вредните структури и стереотипи затвърждават неравенството; като има предвид, че традиционните роли на половете и стереотипите все още оказват влияние върху разделението на труда в домакинството, в образованието, на работното място и в обществото; като има предвид, че неплатеният труд, свързан с полагането на грижи, и неплатената домакинска работа се извършват най-вече от жени, което оказва влияние върху заетостта и напредъка в кариерата и допринася за разликата в заплащането и в пенсиите; като има предвид, че мерките за постигане на равновесие между професионалния и личния живот, като например Директивата относно равновесието между професионалния и личния живот, трябва спешно и правилно да бъдат транспонирани от държавите членки и подкрепени с допълнителни мерки, за да се включат повече мъже в неплатения труд,

Й. като има предвид, че достъпът до мрежи, наставничеството и изтъкването на жени предприемачи като модели за подражание са важни за насърчаване на жените да разглеждат възможността за кариера в предприемачеството, както и за по-голямо икономическо овластяване на жените; като има предвид, че многообразието от модели за подражание може да привлече жени с различен произход;

К. като има предвид, че като част от своите стратегии за корпоративна социална отговорност (КСО) някои частни дружества посочват действия като наставничество, мрежа от контакти и подкрепа за увеличаване на достъпа на жените до финансиране и технологии, така че да се укрепи предприемачеството сред жените;

Л. като има предвид, че статистиката показва, че жените предприемачи срещат повече трудности от мъжете при набирането на финансиране и капитал; като има предвид, че ръководените от жени дружества все още представляват много малка част от получателите на инвестиции; като има предвид, че учредителните екипи, съставени изцяло от мъже, са получили 93 % от целия капитал, инвестиран в европейските дружества в областта на технологиите през 2018 г. (20); като има предвид, че едва 32 % от финансирането за рисков капитал е било разпределено на дружества с поне една жена на ръководна длъжност (21); като има предвид, че иновациите на жените по-рядко се идентифицират и признават като иновации и обещаващи идеи; като има предвид, че въпреки че са получили по-ниска финансова подкрепа, ръководените от жени предприятия в региона на Централна и Източна Европа (ЦИЕ) дават с 96 % по-високи резултати от основаните от мъже дружества по отношение на капиталовата производителност (22);

М. като има предвид, че данните показват, че жените предприемачи генерират повече приходи, въпреки че получават по-малка финансова подкрепа;

Н. като има предвид, че едва 10 % от бизнес ангелите в Европа са жени (23), а жените са особено слабо представени сред частните капиталови инвеститори в цифровизацията; като има предвид, че едва 10 % от всички висши позиции в дружествата за частни капиталови инвестиции и рисков капитал в световен мащаб (24) са заети от жени; като има предвид, че няколко проучвания показват, че инвестиционните мениджъри са склонни да предоставят капитал и да наемат лица, които са подобни на самите тях, което поставя в явно неравностойно положение жените и особено жените от различни среди и тези, които са обект на комбинирана дискриминация, наред с други причини поради техния расов, етнически или социално-икономически произход; като има предвид, че предприятията за рисков капитал с партньори жени са два до три пъти по-склонни да инвестират в ръководени от жени предприятия (25); като има предвид, че липсата на жени на ръководни длъжности в дружествата за рисков капитал е един от основните източници на продължаващия недостиг на финансиране за ръководените от жени предприятия в ЕС (26); като има предвид, че друга основна причина за трайния недостиг на финансиране за ръководените от жени предприятия в ЕС е, че жените са по-малко склонни от мъжете да търсят външно финансиране, като например банкови заеми, рисков капитал или финансиране от държавни програми, а вместо това прибягват до самофинансиране чрез лични спестявания или финансиране от членове на семейството (27); като има предвид, че прилагането на мерки за постигане на справедливо представителство на жените и за развитие на балансирана по отношение на половете финансова екосистема, създаване на по-благоприятна среда на равнището на ЕС и осигуряване на достатъчно бюджетни ресурси е от основно значение за създаването както на необходимите условия за финансиране, така и на съществената мрежа от жени инвеститори, необходима за процъфтяването на ръководените от жени дружества;

О. като има предвид, че шест държави членки са създали 11 частни фонда, за да запълнят празнината във финансирането за жените предприемачи, и че тези фондове използват свързани с пола съображения, подкрепящи многообразието, в инвестиционните си критерии; като има предвид, че някои от тези фондове са получили национална или европейска подкрепа, което показва важната роля на публичните политики за насърчаването на предприемачеството (28);

П. като има предвид, че съществуват предизвикателства по отношение на ефективното измерване на предприемачеството в ЕС;

Р. като има предвид, че жени са под 8 % от изпълнителните директори на най-големите компании;

С. като има предвид, че през 2018 г. 59 % от учените и инженерите в ЕС са били мъже, а само 41 % са били жени, което представлява разлика от 18 % (29); като има предвид, че социалните норми, стереотипите, културното обезсърчаване и основаните на пола очаквания относно избора на професия, които често се подсилват чрез образователното съдържание и учебните програми, са два от основните фактори за половата сегрегация във висшето образование и на пазара на труда;

Т. като има предвид, че за Европа е от решаващо значение да има равен брой жени и мъже като предприемачи, за да се гарантира диверсификация на съдържанието и продуктите; като има предвид, че между 2014 и 2018 г. в ЕС е било също толкова вероятно стартиращите предприятия, ръководени от жени, да предлагат нови продукти и услуги, както тези, ръководени от мъже (30), което показва, че жените и мъжете трябва да се разглеждат като работещи еднакво добре в областта на иновациите; като има предвид, че насърчаването на повече жени да станат предприемачи може да подобри качеството и разнообразието на иновациите, продуктите и услугите;

У. като има предвид, че Европейската мрежа на посланиците на женското предприемачество досега е организирала над 650 национални срещи и е достигнала до над 61 000 потенциални жени предприемачи; като има предвид, че нейните посланици са подкрепили създаването на над 250 нови предприятия, ръководени от жени, както и на още няколко клуба за работа в мрежа и подкрепа за бизнеса за жени (31);

Ф. като има предвид, че през 2020 г. е имало повече хора, които са познавали някой, който е прекратил стопанска дейност, отколкото някой, който е започнал бизнес (32), което припомня колко е важно да се подхранва плодородна почва за всеки вид предприемачество и да се съхрани връзката с други икономики, да се задържи вниманието върху новите възможности и да се запазят работните места на бъдещето;

З. като има предвид, че разликата в заплащането на жените и мъжете в ЕС възлиза на 14,1 % и се е променила съвсем минимално през последното десетилетие; припомня, че 24 % от тази разлика са свързани с прекомерното представителство на жените в относително нископлатените сектори, като например полагането на грижи, здравеопазването и образованието;

Ч. като има предвид, че предприемачеството изисква знания и умения; като има предвид, че увеличаването на образователните постижения на жените и момичетата допринася за тяхното икономическо овластяване и по-приобщаващ икономически растеж; като има предвид, че образованието през целия живот, повишаването на квалификацията и преквалификацията, особено за да не се изостава от бързите технологични и цифрови трансформации, увеличава професионалните възможности на жените и момичетата и е важно за тяхното здраве, благосъстояние и качество на живот;

Ш. като има предвид, че предприемачеството следва да бъде достъпно за всички жени, включително жените с увреждания, възрастните жени и тези с малцинствен расов или етнически произход; като има предвид, че за жените с увреждания може да се окаже по-трудно да започнат собствен бизнес; като има предвид, че предприемачеството сред по-възрастните жени не се насърчава, въпреки че те следва да се разглеждат като ценен и неизползван потенциал за икономически растеж; като има предвид, че насърчаването на предприемачеството сред жените мигранти може да предложи големи възможности за тяхната интеграция на пазара на труда и да насърчи тяхната икономическа независимост и овластяване;

Програми за предприемачество, образование и изграждане на умения

1. подчертава, че предприемачеството сред жените допринася за увеличаване на икономическата независимост на жените и тяхното овластяване, което е съществена предпоставка за постигане на общества с равенство между половете и следва да бъде стимулирано и насърчавано в целия ЕС; отбелязва, че икономическата независимост на жените засилва тяхното равно участие на пазара на труда, предлага контрол върху производствените ресурси и засилено участие в процеса на вземане на икономически решения на всички равнища, както и икономическо овластяване и самоопределение, което е от решаващо значение за реализирането на правата на жените и равенството между половете; подчертава, че всяка жена, която желае да упражнява предприемаческа дейност, следва да бъде насърчавана да предприеме тази стъпка, тъй като управлението на дадено предприятие създава работни места и доходи и по този начин създава добавена стойност за бизнеса и за цялото общество; призовава Комисията да увеличи усилията си за повишаване на равнището на заетост на жените в Европа и за улесняване на достъпа им до пазара на труда, включително чрез предоставяне на повече стимули за насърчаване на предприемачеството сред жените; приветства предложението на Комисията за директива относно прозрачността на заплащането;

2. изразява съжаление във връзка с факта, че жените не създават и не управляват предприятия в такава степен, както мъжете; настоятелно призовава държавите членки да въведат благоприятни за бизнеса реформи, за да насърчат равенството и да увеличат предприемаческата дейност сред жените; призовава нуждите и участието на жените на пазара на труда, както и хоризонталната и вертикалната сегрегация на пазара на труда, да бъдат внимателно разгледани на равнището на ЕС;

3. приветства инициативите на Комисията, като например Women TechEU и Програмата на Европейския съвет по иновациите за лидерство на жените, и създаването на различни европейски мрежи за жените предприемачи; настоятелно призовава Комисията и държавите членки да популяризират по-активно подобни инициативи, фокусирайки се върху потенциала за устойчив растеж на ЕС, и да подкрепят постиженията на жените предприемачи в цялото им многообразие; насърчава Комисията да укрепи мрежите, насочени към предприемачеството сред жените на европейско равнище, за да се стимулират иновациите и сътрудничеството между националните, европейските и международните мрежи; отбелязва, че по-нататъшното трансгранично сътрудничество между жените предприемачи може да укрепи вътрешния пазар на Европейския съюз;

4. призовава Комисията и държавите членки да включват публично-частни партньорства в своите инициативи, тъй като частните дружества могат да играят ценна роля като консултанти и да предоставят подходящи и специализирани умения на жените предприемачи; настоятелно призовава Комисията да улеснява общоевропейските контакти в мрежа на жените предприемачи и да подкрепя тяхното сътрудничество; призовава Комисията да създаде програми, които да насърчават творчеството в областта на иновациите, да гарантират предприемачеството на пазара на труда и да гарантират, че жените могат да донесат добавена стойност за обществото;

5. подчертава, че отношенията на наставничество между опитни и начинаещи предприемачи могат да бъдат от полза и за двете страни и да спомогнат за повишаване на осведомеността относно предприемачеството, за преодоляване на съмненията относно навлизането в предприемаческия сектор и за насърчаване на обмена на информация и консултации между жените предприемачи;

6. подчертава необходимостта и значението да се признават и насърчават жените предприемачи и инвеститори като модели за подражание и наставнички, както и да се гарантира, че тези модели представляват жените в цялото им многообразие; в тази връзка отбелязва Наградата на ЕС за жени новатори и Европейската мрежа на посланиците за женско предприемачество, която насърчава жените да обмислят възможността да превърнат предприемачеството в своя кариера; призовава Комисията да изтъква видните жени предприемачи и инвеститори като модели за подражание, като стартира общоевропейска кампания за повишаване на осведомеността относно потенциала на предприемачеството, насочена предимно към жените, и да проведе проучвания на конкретни случаи на жени предприемачи;

7. призовава Комисията да разработи стратегия с държавите членки, за да се гарантира пълноценното представителство на всички жени с различен произход в ролите, в които се вземат решения, и която да включва специфични действия и политики за насърчаване на тяхното икономическо овластяване; призовава да се гарантира, че всички мерки за предприемачеството сред жените включват междусекторна перспектива, за да се гарантира, че всички жени получават съответната помощ и подкрепа и че нито една жена не е изоставена;

8. приветства публичните и частните програми за предприемачество на жените в държавите членки, които включват аспекти на работата в мрежа, наставничеството, обучението, наставничеството и консултантските услуги, както и професионалните консултации по правни и данъчни въпроси с цел подкрепа и консултиране на жените предприемачи и насърчаване на тяхната икономическа независимост; отбелязва, че публично достъпните доклади и отзиви в седем държави членки показват положителното въздействие на тези програми; настоятелно призовава Комисията и EIGE да съберат разбити по пол данни от всички държави членки и да анализират въздействието на програмите за предприемачество сред жените; призовава Комисията и държавите членки да споделят най-добрите практики за укрепване и увеличаване на дела на жените предприемачи и самостоятелно заети лица в рамките на ЕС; призовава държавите членки да насърчават прилагането на добре развита стратегия за обучение, за да се осигурят различни равнища на обучение — от повишаване на осведомеността и информиране до специализирано и задълбочено обучение, и да се признаят различните възможности и ограничения на различните видове специфична бизнес среда и широкия спектър от характеристики и потребности на жените предприемачи, като се обърне специално внимание на равновесието между професионалния и личния живот; подчертава необходимостта от решения с обслужване на едно гише, които да предлагат курсове и обучения в широк спектър от дисциплини, като счетоводство и маркетинг, на предприемачи с малък или никакъв опит или квалификация; отбелязва, че тази инициатива може да насърчи повече жени да станат предприемачи;

9. призовава Комисията и EIGE да предоставят актуални и сравними статистически данни за целите на анализа на икономическото значение на предприемачите и самостоятелно заетите лица, както и на различните категории предприемачи и самостоятелно заети лица по отношение на сектора и пола, за да се определи делът на жените предприемачи и самостоятелно заети лица; отново призовава Комисията и държавите членки да подобрят събирането на разбити по полов признак данни, статистически данни, изследвания и анализи, по-специално относно участието на жените на пазара на труда и в области като неформалната заетост, предприемачеството, достъпа до финансиране и до здравни услуги, неплатения труд, бедността и въздействието на системите за социална закрила; припомня ролята на EIGE в това отношение и призовава Комисията да използва тези данни за ефективно прилагане на оценките на въздействието върху равенството между половете от неговите политики и програми, както и от тези на други агенции и институции на ЕС;

10. призовава по-специално за по-голямо и фокусирано върху жените насърчаване и повишаване на осведомеността за предметите от областта на науките, технологиите, инженерството и математиката (НТИМ), цифровото образование и финансовата грамотност, за да се противодейства на преобладаващите стереотипи в образованието, обучението, училищните програми и професионалното ориентиране; призовава да се гарантира, че повече жени навлизат в тези сектори, което би дало възможност за по-разнообразни стилове на управление и лидерство, като би донесло добавена стойност за тези сектори и би допринесло за тяхното развитие; подчертава, че е важно да се разшири хоризонтът на предприемачеството сред жените, за да се включат повече сектори, отколкото НТИМ и ИТ, и да се насърчават различни форми на предприемачество; призовава Комисията и държавите членки да прилагат мерки за подобряване на диверсификацията на предприемачеството и за насърчаване на социалните и колективните форми на предприемачество сред жените; приветства специфичните обучения, научни изследвания и учебни програми в областта на предприемачеството; подчертава значението на насърчаването на образованието и професионалното развитие в областта на финансите на жените, за да се подкрепи развитието на надеждна мрежа от жени инвеститори, и същевременно подчертава необходимостта от овластяване на жените, за да бъдат икономически независими и процъфтяващи като предприемачи;

11. изразява съжаление във връзка с факта, че жените са недостатъчно представени на ръководни позиции, и подчертава необходимостта от насърчаване на равенството между мъжете и жените на всички равнища на вземане на решения в бизнеса и управлението; призовава за бърз процес на преговори по Директивата относно жените в управителните съвети; подчертава необходимостта от предоставяне на повече и по-добра информация относно предприемачеството като привлекателна възможност за професионално развитие както за младите жени в училище, така и за жените извън работната сила, които обмислят да започнат или да се върнат на работа; призовава Комисията да насърчава програми за подкрепа на предприемачеството за възрастните хора и отбелязва, че това може да достигне до жени, които са изключени от пазара на труда; подчертава необходимостта от насърчаване на политики за стимулиране на дружества с висок растеж, както и растеж и развитие в средните и по-големите предприятия, за да се гарантира, че повече жени стават предприемачи и да се подкрепя устойчивият растеж; призовава държавите членки и Комисията да повишат допълнително осведомеността относно политиките за подкрепа сред жените предприемачи и да намалят бюрократичните и административните пречки пред достъпа до програми, насочени към насърчаване на предприемачеството; приветства усилията за насърчаване на подкрепата от експерти и консултанти, които като наставници могат да изградят доверие сред жените предприемачи и да ги насочват на всички етапи от предприемаческия процес, като се вземат предвид всички свързани аспекти, включително въпроси, свързани със законодателството, данъчното облагане, администрацията, икономиката и счетоводството, както и правни, формални и трудови въпроси и такива, свързани с наемането на работа;

12. отправя призив за необходимостта от признаване на предприемаческия потенциал на жените във всички сектори и области на образованието, включително тези, в които преобладават жените, като например в здравеопазването и преподаването; подчертава необходимостта от осигуряване на възможности за по-нататъшно обучение и преквалификация за наетите лица и тези, които преминават от трудова заетост към самостоятелна заетост; призовава Комисията да насърчава ученето през целия живот за всички; подчертава, че предприемаческото измерение трябва да бъде признато и във всички младежки програми на европейско равнище; насърчава държавите членки и регионалните и местните органи да инвестират в програми за преквалификация и повишаване на квалификацията, насочени към самостоятелно заетите жени и жените предприемачи, със специален акцент върху преквалификацията за финансова грамотност;

Достъп до капитал

13. подчертава, че е необходимо предприемачеството и самостоятелната заетост на жените да се признаят като доходоносни инвестиционни случаи и като източници на икономически растеж и създаване на работни места;

14. призовава държавите членки и Комисията да повишат осведомеността и да улеснят достъпа до финансиране за жените предприемачи и самостоятелно заетите лица, включително алтернативни форми на финансиране, като гарантират, че финансирането е налично и достига до тях; отбелязва, че жените предприемачи е по-вероятно да използват алтернативни източници, като например колективно кредитиране и платформи за финансиране; отбелязва, че в някои случаи микрокредитите са доказали успеха си в мотивирането на повече жени да започнат свой собствен бизнес; отчита въздействието на политиките за финансиране и положителното въздействие, което те могат да окажат върху жените; насърчава държавите членки и регионалните и местните органи да използват настоящите европейски структурни фондове за целево подпомагане и насърчаване на жените предприемачи и самостоятелно заетите жени; настоятелно призовава Комисията да създаде европейска мрежа от инвеститори, отчитащи равенството между половете; счита, че подобна мрежа ще може да предоставя на ръководените от жени дружества съответните връзки, мрежи и възможности за финансиране; подчертава необходимостта от кампании за повишаване на осведомеността и информационни кампании относно настоящите и бъдещите възможности за финансиране от ЕС за жените предприемачи, за да се предостави съобразена с нуждите подкрепа на жените — собственици на предприятия, и на жените предприемачи и да се повиши видимостта на жените лидери, така че те да могат да предоставят по-силни модели за подражание и да разрушат настоящите стереотипи; настоятелно призовава Комисията да изготви план за действие в областта на предприемачеството сред жените като елемент от Законодателния акт за малкия бизнес и като част от него — общоевропейско събитие в областта на предприемачеството, иновациите и инвестициите, в което да участват учени, предприемачи, стартиращи предприятия и преди всичко частни капиталови инвеститори, за да се увеличат новите бизнес възможности за жените;

15. приветства усилията на специализираните частни инвестиционни фондове, които включват критерии за равенство между половете в инвестиционните си оценки с цел справяне с недостатъчното финансиране на ръководените от жени предприятия; призовава Комисията да подкрепя програмите за съвместни инвестиции с фондове за рисков капитал и бизнес ангели, чиито инвестиции са насочени към жените, и програмите за наставничество за жените предприемачи; счита, че това би било мощно действие за развитие на екосистемата отдолу нагоре;

16. приветства публичните и частните фондове, които прилагат политики за равенство между половете, многообразие и приобщаване; в тази връзка отбелязва инициативата за ангажимент в полза на многообразието, която е първата инициатива в света, в която частни фондове са се ангажирали да измерват и проследяват представителството от гледна точка на пола и да докладват ежегодно и публично за своите констатации;

17. подчертава важната роля на микрокредитирането за подобряване на финансовото приобщаване на жените чрез преодоляване на пазарните и социалните бариери на финансовите пазари; отбелязва, че предимството на микрофинансирането е, че то предлага на жените предприемачи възможността за силни стимули за създаване на устойчив бизнес, тъй като те трябва да погасяват заема, а този инструмент е разработен специално за нуждите на хората, които изпитват затруднения при получаването на достъп до традиционен кредит;

18. призовава Комисията и държавите членки систематично да проследяват и наблюдават разбити по полов признак данни в целия Съюз, за да гарантират висококачествени данни относно европейските и националните програми за финансиране; припомня освен това значението на събирането на данни относно равенството с цел получаване на информация относно случаите на припокриваща се дискриминация и подчертава, че това би могло да послужи като основа за по-информирани политически решения в бъдеще и за повишаване на икономическата независимост на жените; отбелязва, че предприемаческото измерение на жените трябва да бъде признато при формулирането на политиките, свързани с бизнеса и МСП, за да се гарантира подходяща политическа рамка, която подкрепя повече женско предприемачество и иновации чрез многообразие;

По-добра рамка за жените предприемачи

19. призовава държавите членки да изпълнят препоръката на Съвета от 2019 г. относно гарантирането на ефективен достъп до системите и правата за социална закрила, включително пенсиите и отпуските за всички самостоятелно заети работници, и да прилагат всички принципи, определени в Европейския стълб на социалните права, като начин за гарантиране на недискриминация и насърчаване на равенството между половете;

20. призовава държавите членки и Комисията да въведат интегриране на принципа на равенство между половете на всички етапи от процеса на разработване на мерки за подкрепа на жените предприемачи и да се консултират с разнообразна група от потенциални и настоящи жени предприемачи, за да се гарантира, че тези мерки за подкрепа са съгласувани с техните очаквания и потребности и отговарят на тях;

21. подчертава, че е необходимо да се премахнат административните пречки пред започването на стопанска дейност, така че предприемачеството или самостоятелната заетост да станат по-привлекателни за жените, включително жените мигранти; призовава държавите членки да обмислят възможността за разработване на стандартизирани административни пакети за предприемачите, които те да следват в ранните етапи на започване на стопанска дейност; счита, че това ще облекчи административната тежест при взаимодействията с местните органи, като например данъчните органи, общините и т.н.;

22. подчертава необходимостта от развитие на екосистемата за иновации в Европа, за да се даде възможност на повече жени да създават устойчиви и печеливши предприятия и иновации с цел укрепване на конкурентоспособността на ЕС, икономическия растеж и създаването на работни места;

23. призовава Комисията да приложи незабавно мерките, изложени в нейното съобщение за по-добро регулиране, както и в нейната стратегия за МСП.

24. подчертава необходимостта от насоки и опростени формуляри, процедури и процеси, за да се помогне на самостоятелно заетите жени предприемачи да се ориентират в регулаторната среда, например с цел износ; отбелязва, че във всички държави членки микропредприятията, и по-специално МСП, вече имат затруднения поради липсата на ресурси за запознаване със задълженията си за спазване на законодателството и покриването на тези свои задължения; насърчава Комисията и държавите членки да оценят и при необходимост да подобрят насоките и административните процедури;

25. приветства програмата на Комисията за по-добро регулиране; счита, че готовността на Комисията да приложи подхода за отмяна на предишни тежести при въвеждане на нови е важна стъпка към свеждане до минимум на административната тежест за предприятията, включително стартиращите предприятия и МСП, като прави по-привлекателно за жените възможността да станат предприемачи или самостоятелно заети лица;

26. призовава държавите членки да обмислят засилени данъчни стимули или гъвкави данъчни структури с цел подобряване на рамковите условия за предприемачество и самостоятелна заетост; посочва като пример данъчното облагане на предприемачите в ранните им етапи, когато облагането само на приходите или забавянето на плащането на данъци с цел осигуряване на капитал могат да увеличат привлекателността на възможността за жените да станат предприемачи или самостоятелно заети лица;

27. подчертава важността на равновесието между професионалния и личния живот и висококачествените и финансово достъпни социални услуги като предпоставки за кариерата на жените като предприемачи и самостоятелно заети лица; признава, че предприемачеството сред жените и самостоятелната заетост предоставят гъвкавост за постигане на по-добро равновесие между професионалния и личния живот; признава, че е важно да се направи възможно равното споделяне на домакинските отговорности и отговорностите за полагане на грижи, за да се постигне баланс между професионалния и личния живот, необходим на жените, за да участват в предприемачество и самостоятелна заетост; призовава Комисията и държавите членки да гарантират по-добро равновесие между професионалния и личния живот чрез по-добър отпуск по майчинство, бащинство, родителски отпуск и отпуск за полагане на грижи, гъвкаво работно време и детски заведения на място, както и чрез насърчаване на дистанционната работа; подчертава, че работното време и моделите на работа в селските райони се различават значително от тези в градските райони и че е важно да се предлагат детски заведения, адаптирани към специфичните нужди на жените в различните райони; призовава държавите членки и регионалните и местните органи да подкрепят социалните рамки, например за хора в напреднала възраст и лица на издръжка, и да предоставят по-гъвкави разпоредби за грижи за деца и възможности за родителски отпуск, тъй като те са от съществено значение за насърчаването и даването на възможност на повече жени да станат предприемачи; призовава държавите членки да изпълнят целите от Барселона, като гарантират покриването на тези потребности чрез инвестиции в достъпни, включително финансово достъпни, висококачествени услуги за полагане на грижи, както и да ги модернизират, така че жените да не трябва да избират между семейство и участие на пазара на труда; подчертава, че по-нататъшното създаване и подобряване на възможностите на жените да станат предприемачи може да играе жизненоважна роля за преодоляване на разликата в заплащането на жените и мъжете в държавите членки; приветства вече предприетите от някои държави членки действия по този въпрос и ги призовава настоятелно да гарантират достъп до качествени грижи за деца и дългосрочни грижи, да насърчават достъпа на самостоятелно заетите лица и бързо и изцяло да транспонират и прилагат Директивата относно равновесието между професионалния и личния живот, и призовава Комисията да я наблюдава ефективно; признава националните различия в социалната политика и зачитането на субсидиарността; подчертава, че е в интерес на държавите членки да насърчават модели на работа, съобразени със семейството;

28. изразява загриженост, че в своя Специален доклад № 10/21 относно интегрирането на принципа на равенство между половете в бюджета на ЕС Сметната палата констатира, че Комисията не е приложила по подходящ начин интегрирането на принципа на равенство между половете и не е използвала в достатъчна степен разбити по полов признак данни и показатели; призовава Комисията да приложи бюджетиране, съобразено с равенството между половете, за да гарантира, че жените и мъжете се възползват в еднаква степен от публичните разходи, включително в рамките на NextGenerationEU и всички мерки за икономическо възстановяване;

o

o o

29. възлага на своя председател да предаде настоящата резолюция съответно на Съвета и на Комисията.

(1) ОВ C 11, 12.1.2018 г., стр. 35.

(2) ОВ C 66, 21.2.2018 г., стр. 44.

(3) ОВ C 346, 27.9.2018 г., стр. 6.

(4) ОВ C 390, 18.11.2019 г., стр. 28.

(5) ОВ C 456, 10.11.2021 г., стр. 232.

(6) ОВ C 456, 10.11.2021 г., стр. 191.

(7) ОВ C 456, 10.11.2021 г., стр. 208.

(8) ОВ C 67, 8.2.2022 г., стр. 137.

(9) ОИСР, The Missing Entrepreneurs — Policies for Inclusive Entrepreneurship (Липсващите предприемачи — политики за приобщаващо предприемачество), OECD Publishing, Париж, 2019 г.

(10) ОИСР, The Missing Entrepreneurs — Policies for Inclusive Entrepreneurship (Липсващите предприемачи — политики за приобщаващо предприемачество), OECD Publishing, Париж, 2019 г.

(11) Bajcar, B. и Babiak, J., „Gender Differences in Leadership Styles: Who Leads more Destructively?“ (Полови различия в стила на лидерство: кой ръководи по-разрушително?), 34-та конференция на IBIMA, Мадрид, ноември 2019 г. https://www.researchgate.net/publication/337534934_Gender_Differences_in_Leadership_Styles_Who_Leads_more_Destructively

(12) Тематичен отдел на Европейския парламент по граждански права и конституционни въпроси, „The professional status of rural women in the EU“ (Професионалният статут на жените в селските райони в ЕС), Брюксел, май 2019 г. https://www.europarl.europa.eu/RegData/etudes/STUD/2019/ 608868/IPOL_STU(2019)608868_EN.pdf

(13) Пак там.

(14) Global Entrepreneurship Monitor, Women’s Entrepreneurship 2020/21: Thriving Through Class (Предприемачество сред жените: преуспяване чрез класа), Лондон, 2021 г. https://gemconsortium.org/report/gem-202021-womens-entrepreneurship- report-thriving-through-crisis

(15) Eвростат, Women in Management (Жените в мениджмънта), Служба за публикации на Европейския съюз, Люксембург, 2020 г.

(16) Foss, L., Henry, C., Ahl, H. and Mikalsen, G., „Women’s entrepreneurship policy research: a 30-year review of the evidence“ (Изследвания на политиките за предприемачеството сред жените: 30-годишен преглед на данните), Small Business Economics, 53(2), стр. 409 — 429.

(17) ОИСР, The Missing Entrepreneurs — Policies for Inclusive Entrepreneurship (Липсващите предприемачи — политики за приобщаващо предприемачество), OECD Publishing, Париж, 2019 г.

(18) Пак там.

(19) ОИСР, OECD/INFE 2020 International Survey of Adult Financial Literacy (Международно проучване на ОИСР/INFE за 2020 г. относно финансовата грамотност на пълнолетните), OECD Publishing, Париж, 2020 г.

(20) Skonieczna, A. и Castellano, L., „Gender Smart Financing. Investing In and With Women: Opportunities for Europe“ (Финансиране, отчитащо равенството между половете. Инвестиране в жените и с жените: възможности за Европа), European Economy Discussion Papers, № 129, Служба за публикации на Европейския съюз, Люксембург, юли 2020 г.

(21) Европейска комисия и Европейска инвестиционна банка Funding women entrepreneurs: How to empower growth (Финансиране на жените предприемачи: как да се даде тласък на растежа), 2018 г.

(22) Women in VC, Experior Venture Fund, Unvconventional, Funding in the CEE Region Through the Lens of Gender diversity and Positive Impact („Финансиране в региона на ЦИЕ през призмата на многообразието по отношение на пола и положителното въздействие), 2021 г.

(23) Европейска мрежа на бизнес ангелите (EBAN), „Statistics Compendium — European Early Stage Market Statistics“ (Статистически сборник — Европейска статистика за пазара на ранен етап), Брюксел, 2019 г.

(24) Международна финансова корпорация, „Moving Towards Gender Balance in Private Equity and Venture Capital“ (Към баланс между половете в частния и рисковия капитал), Вашингтон, 2019 г.

(25) Women in VC, Experior Venture Fund, Unvconventional Ventures, Funding in the CEE Region Through the Lens of Gender diversity and Positive Impact („Финансиране в региона на ЦИЕ през призмата на многообразието по отношение на пола и положителното въздействие), онлайн.

(26) Европейска комисия, Gender Smart Financing. Investing In and With Women: Opportunities for Europe (Финансиране, отчитащо равенството между половете. Инвестиране в жените и с жените: възможности за Европа), Служба за публикации на Европейския съюз, Люксембург, 2020 г.

(27) ОИСР, The Missing Entrepreneurs — Policies for Inclusive Entrepreneurship (Липсващите предприемачи — политики за приобщаващо предприемачество), OECD Publishing, Париж, 2021 г.

(28) Eurofound, „Female entrepreneurship: Public and private funding“ (Предприемачеството сред жените: публично и частно финансиране), Служба за публикации на Европейския съюз, Люксембург, 2019 г.

(29) Евростат, „Women in science and technology“ (Жените в науката и технологиите), Products Eurostat News, 2 октомври 2020 г.

(30) ОИСР, The Missing Entrepreneurs — Policies for Inclusive Entrepreneurship (Липсващите предприемачи — политики за приобщаващо предприемачество), OECD Publishing, Париж, 2019 г.

(31) https://ec.europa.eu/growth/smes/supporting-entrepreneurship/women-entrepreneurs/support-tools-and-networks-women_en

(32) Global Entrepreneurship Monitor, 2021/2022 Global Report — Opportunity Amid Disruption (Световен доклад — възможности сред сътресенията), GEM, Лондон, 2022 г. https://www.gemconsortium.org/reports/latest-global-report